Veste foarte bună pentru Rapid înaintea derby-ului cu Universitatea Craiova, sâmbătă, 30 martie, ora 21:00, în etapa a doua din play-off-ul SuperLigii. Mattias Kait, mijlocașul central al giuleștenilor, a revenit pe teren după o accidentare. Luna trecută, internaționalul estonian a fost operat de urgență la o clinică din Anglia.
Rapid a pierdut primul duel din play-off-ul SuperLigii. Echipa antrenată de Cristiano Bergodi a cedat pe teren propriu cu Farul, scor 1-2, iar liderul FCSB s-a distanțat la 7 puncte în clasament după victoria cu Sepsi (2-1).
Giuleștenii au primit o veste bună cu aproximativ o săptămână înaintea derby-ului de pe "Ion Oblemenco" împotriva Universității Craiova. Mattias Kait a revenit pe teren și a început alergările. Internaționalul cu 54 de apariții la naționala Estoniei nu a mai jucat un meci oficial de pe 9 decembrie 2023.
La finalul anului trecut, Mattias Kait a jucat 45 de minute în Rapid – FC Voluntari, scor 1-2, în etapa a 19-a din SuperLiga. Mattias Kait s-a operat de urgență luna trecută la o clinică specializată din Anglia. Kait a avut mari dureri la aductorul drept.
Problemele medicale pe care le-a acuzat Mattias Kait l-au făcut să rateze ultimele două meciuri oficiale din 2023. Mijlocașul central care mai are contract cu Rapid până în iunie 2026 revenise la antrenamentele "alb-vișiniilor" în cantonamentul de iarnă din Antalya.
Mai mult decât atât, Mattias Kait a fost integralist în amicalul cu Sabah Baku (1-2). Situația medicală a fotbalistului de 25 de ani s-a complicat și a fost transportat în Anglia pentru o intervenție chirurgicală de urgență.
În actuala stagiune, Mattias Kait a adunat 21 de apariții, fără să marcheze vreun gol sau să ofere vreo pasă decisivă la Rapid. Fotbalistul născut la Tallinn a fost transferat de Rapid la începutul anului 2022 de la Bodo/Glimt.
O altă revenire importantă la Rapid este cea a lui Xian Emmers. Mijlocașul belgian, unul dintre preferații lui Dan Șucu, a bifat primele minute în tricoul "alb-vișiniu" după accidentare în amicalul cu CS Mioveni (4-1).
Xian Emmers nu mai jucase de pe 1 octombrie 2023 de la FC Hermannstadt – Rapid (1-1). "Xian este 100% apt de joc", a transmis Rapid pe căile oficiale de comunicare înaintea amicalului cu CS Mioveni.